3 โบรกฯแท็กทีมเชียร์ “ซื้อ”ADVANC เคาะเป้าหนัก 264 บ. จับตาไตรมาส 3/62 ผลงานโต
3 โบรกฯแท็กทีมเชียร์ “ซื้อ” เคาะเป้าหนัก 264 บ. จับตาไตรมาส 3/62 ผลงานโต
3 โบรกฯแท็กทีมเชียร์ “ซื้อ” เคาะเป้าหนัก 264 บ. จับตาไตรมาส 3/62 ผลงานโต
16 ต.ค. 2562

“ข่าวหุ้นธุรกิจออนไลน์” ทำการสำรวจข้อมูลและบทวิเคราะห์หุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC หลังนักวิเคราะห์หลากหลายสำนักมองว่า แนวโน้มผลการดำเนินงานประจำไตรมาส 3/62 จะเติบโตขึ้น เนื่องจากบริษัทมีต้นทุนลดลง ซึ่งเป็นผลมาจากการทำสัญญายุติข้อพิพาทกับบริษัท ทีโอที จำกัด (มหาชน) ซึ่งจะช่วยให้บริษัทประหยัดต้นทุนไปอย่างมีนัยสำคัญราว 2 พันล้านบาท/ปีตั้งแต่เดือน ก.ย.62
โดยพบว่า นักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” หุ้น ADVANC ประเมินราคาเป้าหมาย  264 บาท/หุ้น คาดรายได้เพิ่มขึ้นและต้นทุนการดำเนินงานที่ลดลงส่งให้กำไรในไตรมาส 3/62 เติบโต
ทั้งนี้ การทำสัญญาระงับข้อพิพาทกับทีโอที และซื้ออุปกรณ์ 2G เพิ่มมูลค่าหุ้นได้ 9 บาท/หุ้น โดยตามสัญญา ADVANC จะจ่ายค่าใช้อุปกรณ์โทรคมนาคมในระบบ 2G ให้ทีโอที  680 ล้านบาท (ตั้งสำรองฯไว้แล้ว 559 ล้านบาท จะจ่ายเพิ่มอีกเพียง 121 ล้านบาท) และซื้ออุปกรณ์ 2G มูลค่า 244 ล้านบาทบวกค่าเช่าเดือนก.ค.-ส.ค.62 อีก 6 ล้านบาทรวมเป็น 250 ล้านบาท ซึ่งปัจจุบันจ่ายค่าเช่าอยู่ 167 ล้านบาท/เดือน การซื้อจึงประหยัดค่าใช้จ่ายได้ปีละ 2 พันล้านบาท
โดยในไตรมาส 3/62 คาดกำไรสุทธิที่ 8.8 พันล้านบาท เติบโต 31.4% เมื่อเทียบจากปีก่อน และเติบโต 12.9% เมื่อเทียบจากไตรมาสก่อน โดยเป็น Core Profit 8.5 พันล้านบาท จากรายได้ไม่รวม IC ที่เพิ่มขึ้น 4.8% เมื่อเทียบจากปีก่อน หลังหมดโปรโมชั่นราคาต่ำ และมีกำไรที่เกิดขึ้นครั้งเดียวจากการยุติข้อพิพาทกับทีโอที ก่อนภาษี 329 ล้านบาทและค่าเช่าส่วนที่ยังไม่สำรองฯ 121 ล้านบาทบันทึกเข้ามาในไตรมาสนี้รวม 450 ล้านบาท  และ ADVANC มีการจ่ายเงินปันผลสม่ำเสมอ อัตราผลตอบแทน 3.7% ต่อปี
ส่วน นักวิเคราะห์จาก บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้น ADVANC พร้อมปรับราคาเป้าหมายเพิ่มเป็น 261 บาท/หุ้น จากเดิม 260 บาท ได้รับประโยชน์จากที่ ADVANC ซื้ออุปกรณ์โทรคมนาคมในระบบ 2G จากทีโอทีแทนการเช่าใช้ และเลือกให้ ADVANC เป็น Top Pick ของกลุ่มสื่อสาร
ทั้งนี้คาดกำไรสุทธิในไตรมาส 3/62 อยู่ที่ 8.8 พันล้านบาท เพิ่มขึ้น 29% เมื่อเทียบจากปีก่อน และเพิ่มขึ้น 13% เมื่อเทียบจากไตรมาสก่อน และทั้งปี 2562 คาดว่าจะมีกำไรสุทธิที่ 3.2 หมื่นล้านบาท เติบโต 11% จากปีก่อน โดยคาดผลประกอบการในช่วงครึ่งปีหลังจะดีกว่าครึ่งปีแรก
สำหรับปัจจัยบวกมาจากรายได้จากการบริการกลับมาเติบโต หลังจากกลุ่มลุกค้ามือถือที่ใช้แพ็กเกจ Fixed Speed Unlimited Package ครบกำหนด 1 ปีในไตรมาส 3/62 ส่งผลให้รายได้จากการให้บริการเพิ่มสูงขึ้น โดยลูกค้าที่ใช้แพ็กเกจนี้มีสัดส่วน 30% ของลูกค้ารายเดือน
นอกจากนี้เมื่อเดือน ก.ย.2562  บริษัท แอดวานซ์ ไวร์เลส เน็ทเวอร์ค จำกัด (AWN) บริษัทย่อย ADVANC ได้ทำสัญญาระงับข้อพิพาทและซื้อขายอุปกรณ์โทรคมนาคมในระบบ 2G กับทีโอที โดยที่ ADVANC จะยอมจ่ายค่าเช่าย้อนหลังพร้อมกับซื้ออุปกรณ์ 2G บางส่วนจากทีโอที รวมเป็นมูลค่า 930 ล้านบาท เพราะถ้าอิงตามธุรกรรมข้างต้น จะทำให้ ADVANC ประหยัดค่าเช่าในส่วนอุปกรณ์ 2G จากทีโอที ลงทันที 167 ล้านบาท/เดือนตั้งแต่ช่วงก.ย.62 เป็นต้นไป หรือคิดเป็นมูลค่าราว 2,000 ล้านบาท/ปี
รวมทั้งยังได้รายการพิเศษที่เป็นรายการกลับมาจากที่บริษัทจ่ายค่าเช่าอุปกรณ์ 2G ไปเดือน ม.ค.-มิ.ย.2562 มาประมาณ 400 ล้านบาท ดังนั้นจึงเห็นว่า ADVANC จะมี EBITDA Margin เติบโตในอัตราเร่งมากขึ้น น่าจะทำให้ผลประกอบการโดดเด่นกว่ารายอื่น ส่วนประเด็น 5G ยังคงคาดว่าจะเปิดประมุลต้นปี 2563 ซึ่งขณะนี้ กสทช.ยังอยู่ระหว่างการประเมินมูลค่าคลื่น 2600 เมกะเฮิร์ตซ จึงเห็นว่าเร็วเกินไปที่จะพิจารณาในส่วนนี้
ด้าน นักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น ADVANC ประเมินราคาเป้าหมายปี 63 ที่ 260 บาท/หุ้น คาดกำไรปกติไตรมาส 3/62  ของ ADVANC ที่ 8,246 ล้านบาท เพิ่มขึ้น 2.9% เมื่อเทียบจากไตรมาสก่อน และเพิ่มขึ้น 19.1% เมื่อเทียบจากปีก่อน
อีกทั้งหากรวมการกลับรายการค่าเช่าเสาช่วงครึ่งแรกของปีนี้ ราว 400 ล้านบาท หลังทำสัญญาและยุติข้อพิพาทกับทีโอที กำไรสุทธิจะอยู่ที่ 8,646 ล้านบาท  เพิ่มขึ้น 11.5% เมื่อเทียบจากไตรมาสก่อน และเพิ่มขึ้น 27.1% เมื่อเทียบจากปีก่อน โดยคาดรายได้จากการให้บริการไม่รวม IC ยังโตต่อเนื่อง 0.2% เมื่อเทียบจากไตรมาสก่อน และเพิ่มขึ้น 7% เมื่อเทียบจากปีก่อน โดยเฉพาะผลของปรับ Package ของลูกค้าล้อตใหญ่ที่ใช้งาน Fixed-Speed Unlimited Package ครบ 1 ปี ส่วนธุรกิจ Fixed Broadband และ Enterprise คาดยังเติบโตในระดับที่ดี
ขณะที่ต้นทุนคาดอยู่ในระดับที่ควบคุมได้หลังการลงทุนโครงข่ายเริ่มลดลง สัญญาใหม่กับ TOT ที่ถูกลง ส่งผลให้ EBITDA Margin ในไตรมาส 3/62  คาดว่าจะดีขึ้นเล็กน้อยจากไตรมาส 2/62 เป็น 45.6% และเพิ่มขึ้นจาก 42.5% ใน ช่วงเดียวกันของปีก่อน โดยจากการระงับข้อพิพาทและตกลงซื้ออุปกรณ์ 2G กับทีโอที จะทำให้ต้นทุนลดอย่างมีนัยยะ จากเดิมค่าเช่าปีละราว 2,000 ล้านบาท แต่ซื้อในราคา 250 ล้านบาท
ส่วนสถานการณ์ปัจจุบัน มองว่ายังไม่น่ากังวลแม้จะมีการแข่งด้านราคามากขึ้นในบางตลาด แต่โดยรวมยังไม่น่ากังวล โดยยังคงมุมมองเชิงบวกต่อการเติบโตของกำไรในปี 2562-2563 ที่คาดโตเฉลี่ยปีละกว่า 8% เมื่อเทียบจากปีก่อน
ขณะที่ราคาหุ้น ADVANC ปิดตลาดวานนี้ (2 ต.ค.) อยู่ที่ 220 บาท บวก 1 บาท หรือ 0.46% ด้วยมูลค่าซื้อขาย 1.36 พันล้านบาท ยังคงมีอัพไซด์จากราคาเป้าหมาย 264 บาท อยู่ 20%